Skærpende omstændigheder

Der faldt mildt sagt heller ikke rosende ord, da DR Nyheder fremlagde oplysningerne om den fortsatte efterspørgsel for Claus Birkelyng, der er politiinspektør i Rigspolitiets Nationalt Cyber Crime Center, NC3.

- Der skal meget til at overraske mig efter 28 år i politiet, men jeg synes, at det er skræmmende, hvis nogen nu søger efter noget, de ved, er børneporno. Hvis de virkelig gør det med al den opmærksomhed, der har været om sagen, så er man faktisk dummere, end politiet tillader, sagde han.

Politiinspektøren gjorde også opmærksom på, at der er tale om "ret skærpende omstændigheder," hvis politiet får fat i dem.

Læs også : Sikkerhedsekspert: Ulovlig sexvideo vil stadig blive delt på nettet

På jagt efter hæder

Kuno Sørensen sammenligner den lukkede gruppe på Facebook med kriminelle grupper, hvor der er opstået en kultur, hvor det giver status at gøre noget kriminelt og at føre an i aktiviteter, som det øvrige samfund tager afstand fra.

- Vi ser med mellemrum grupperinger, som handler stik imod samfundets normer, moral og etik, hvor man kan undre sig over, at de ikke frygter for konsekvenserne, siger han.

Det kan give en gruppedynamik, hvor ugerningerne bliver grovere og grovere for til sidst at ende helt ude i det absurde.

Jo større et røveri, en kriminel kan begå, desto større hæder kan han for eksempel høste fra sin gruppe.

På samme måde har en Facebook-gruppe som den omtalte ifølge Kuno Sørensen sin egen kultur og egen måde at hædre sine medlemmer på, hvis man for eksempel stadig kan skaffe og videresende den ulovlige video, der er blevet set af mange tusinde mennesker, efter den første gang blev delt på internettet.

- Det er en udfordring at nå ud til disse grupper, få dem til at påtage sig et moralsk ansvar og få dem til at opføre sig bedre, siger han.

STATUS: 203 HAR ERKENDT • Politiet har den seneste uge afhørt 311 personer i sagen om de krænkende videooptagelser.

• 203 af dem har erkendt, at de har sendt eller bedt om at modtage materialet.

• 94 af dem har indtil videre nægtet, og 31 unge har endnu ikke taget stilling til, hvordan de forholder sig til sigtelsen.

• Tilbage står flere end 500 unge, der endnu ikke er blevet kontaktet af politiet.

• De drenge, der oprindeligt filmede og delte videooptagelserne, er tidligere blevet dømt i sagen.

Anførere og et tavst flertal

Ifølge Kuno Sørensen vil der typisk være nogle få, stærke personer, som udstikker retningen, mens en hel masse medløbere følger med strømmen.

Det er lidt samme dynamik, som når nogen bliver mobbet. Her vil der også typisk være nogen, der fører an i mobningen, mens et stort, tavst flertal følger med bare for at være inde i varmen.

Hos Red Barnet er håbet, at de mange sigtelser og opmærksomheden på sagen vil påvirke medløberne, så de tænker sig om og stopper.

- Tilbage står så dem, der fører an. Hvordan vi når ud til dem, det er stadig den store udfordring, siger Kuno Sørensen.

Af samme grund bliver der rundt omkring i landet netop nu forsket i ulovlig deling af nøgenbilleder, hvilket flere ph.d.-studerende har fået midler til at undersøge.